[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 3.10.2007

COM(2007) 563 окончателен

Предложение за

РЕШЕНИЕ НА СЪВЕТА

относно назначаване на специален координатор на Пакта за стабилност за Югоизточна Европа

(представен o от Комисията)

ОБЯСНИТЕЛЕН МЕМОРАНДУМ

Пактът за стабилност за Югоизточна Европа (ПС) е регионална политическа рамка, която беше създадена от международната общност в Кьолн на 10 юни 1999 г. с цел подпомагане на страните от региона в техните усилия да насърчат мира, демокрацията, зачитането на правата на човека и икономическия просперитет и за постигане на стабилност в региона като цяло. В параграф 13 от Пакта за стабилност за Югоизточна Европа е постановено, че ПС ще разполага със специален координатор, назначен от Европейския съюз след консултиране с действащия председател на ОССЕ и други участници, и одобрен от действащия председател на ОССЕ.

Съгласно член 1а от Регламент (ЕО) № 1080/2000 на Съвета от 22 май 2000 г. за подпомагане на временната мисия на Обединените нации в Косово (UNMIK) и на Службата на върховния представител в Босна и Херцеговина (OHR), и Пакта за стабилност за Югоизточна Европа (SP), Съветът, като гласува по предложение на Комисията, назначава специалния координатор на Пакта за стабилност всяка година.

На 30 май 2006 г. в Белград регионалната кръгла маса на Пакта за стабилност одобри преходен план с оглед на изтичането на Пакта за стабилност в началото на 2008 г. и съответното прехвърляне на управлението на регионалното сътрудничество към регионална рамка, основана на Процеса за сътрудничество в Югоизточна Европа (ПСЮЕ), водена от самите страни от региона. Мандатът на специалния координатор за 2007 г. е съсредоточен върху процеса на преобразуване. Пактът за стабилност, от една страна, и страните от региона на Югоизточна Европа, от друга страна, като си сътрудничат в рамките на ПСЮЕ, подпомагани от Комисията и от други партньори работят за създаването на Съвет за регионално сътрудничество (СРС) и за определянето на неговите отношения с ПСЮЕ.

По време на регионалната кръгла маса на Пакта за стабилност на 10 май 2007 г. и на Срещата на върха на ПСЮЕ в Загреб на 11 май 2007 г. бяха договорени основните текстове, свързани със СРС. Срещата на върха на ПСЮЕ избра първия Генерален секретар на СРС и определи седалището на Секретариата на СРС. Тези решения се приветстват от Съвета, който отново потвърди готовността на Европейския съюз да продължи участието си, заедно с други донори и партньори, в предстоящото осъществяване на поетапното еволюиране на Пакта за стабилност в Съвет за регионално сътрудничество.

Очаква се до края на 2007 г. да приключат основните подготвителни задачи, свързани със създаването на секретариата. Комисията предостави скромна допълнителна помощ от порядъка на 100 000 € на Пакта за стабилност, за да се покрият изцяло административните задачи, свързани с неговото преобразуване, включително и създаването на Секретариата на СРС. Очаква се преходът от Пакта за стабилност към СРС да се състои в края на месец февруари 2008 г. Предвиден е период на препокриване между Пакта за стабилност и СРС от не повече от 3 месеца, по време на който Пактът за стабилност ще осигури подготовката и прехвърляне на ноу-хау към СРС. За да се спази графика на плана за преход, съществува предложение мандатът на специалния координатор да бъде удължен за периода от месец януари до месец юни 2008 г.

Следователно се предлага Съветът да приеме преди 31 декември 2007 г. решение за преназначаване на д-р Busek като специален координатор, считано от 1 януари 2008 г. до 30 юни 2008 г. Комисията проведе консултации с действащия председател на ОССЕ и с други участници в Пакта за стабилност и предлага Съветът да преназначи д-р Erhard Busek на поста Специален координатор на Пакта за стабилност. Мандатът на специалния координатор е съставен съгласно предвиденото в Решение (EО) № 2006/921 на Съвета от 11 декември 2006 г. относно назначаване на специален координатор на Пакта за стабилност за Югоизточна Европа за 2007 г., като специално се набляга на прехода към Съвет за регионално сътрудничество и подготовката на генералния секретар на СРС.

Предложение за

РЕШЕНИЕ НА СЪВЕТА

относно назначаване на специален координатор на Пакта за стабилност за Югоизточна Европа

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид Регламент (ЕО) № 1080/2000 на Съвета от 22 май 2000 г. за подпомагане на временната мисия на Обединените нации в Косово (UNMIK) и на Службата на върховния представител в Босна и Херцеговина (OHR), и Пакта за стабилност за Югоизточна Европа (SP)[1], и по-специално член 1а от него,

като взе предвид предложението на Комисията,

като има предвид, че:

(1) На 10 юни 1999 г. министрите на външните работи на държавите-членки на Европейския съюз и Комисията на Европейските общности заедно с другите участници в Пакта за стабилност за Югоизточна Европа се договориха да създадат Пакт за стабилност за Югоизточна Европа, наричан по-нататък „Пакт за стабилност“.

(2) Член 1а от Регламент (EО) № 1080/2000 на Съвета предвижда процедурата по назначаването на специалния координатор на Пакта за стабилност да се извършва всяка година.

(3) Едновременно с назначаването е необходимо да бъде определен мандатът на специалния координатор. Мандатът, предвиден в Решение 2006/921/ЕО на Съвета от 11 декември 2006 г. относно назначаването на специален координатор на Пакта за стабилност за Югоизточна Европа[2] за 2006 г., е подходящ. Съгласно заключенията от регионалната кръгла маса на Пакта за стабилност, състояла се в Загреб на 10 май 2007 г., срещите на равнище министри и срещата на върха, проведена на 10 и 11 май 2007 г. в рамките на Процеса на сътрудничество в Югоизточна Европа (ПСЮЕ), както и заключенията на Съвета от месец май 2007 г., където специалният координатор на Пакта за стабилност, новият генерален секретар и българското действащо председателство на ПСЮЕ се призовават да осигурят плавен, навременен и окончателен преход от Пакта за стабилност към новите структури, в този мандат специално се набляга на изискванията за преход към регионално управление и потребността от плавно и навременно прехвърляне на задълженията към генералния секретар на Съвета за регионално сътрудничество (СРС) до края на мандата.

(4) Необходимо е да се определят ясни отговорности и насоки за координация и обмен на информация,

РЕШИ:

Член 1

С настоящото д-р Erhard BUSEK се назначава за специален координатор на Пакта за стабилност за Югоизточна Европа.

Член 2

Специалният координатор изпълнява функциите, предвидени в точка 13 на Пакта за стабилност от 10 юни 1999 г.

Член 3

За осъществяване на целта, посочена в член 2, на специалния координатор е предоставен мандат да:

a) насърчава постигането на целите на пакта в отделните страни и между тях, когато се окаже, че Пактът за стабилност представлява добавена стойност;

б) председателства регионалната кръгла маса за Югоизточна Европа;

в) поддържа тесни контакти с всички участници и държави, организациите и институциите, които подпомагат Пакта за стабилност, както и със съответните регионални инициативи и организации с оглед подпомагане на регионалното сътрудничество и засилване на регионалното управление;

г) сътрудничи тясно с всички институции на Европейския съюз и неговите държави-членки за насърчаване ролята на Европейския съюз в Пакта за стабилност в съответствие с точки 18, 19 и 20 от Пакта за стабилност и за осигуряване допълването между работата на Пакта за стабилност и процеса на стабилизиране и асоцииране;

д) осъществява при необходимост периодични и колективни срещи с председателството на работните кръгли маси за осигуряване на общата стратегическа координация и упражняване на функциите на секретариата на регионалната кръгла маса за Югоизточна Европа и на нейните инструменти;

е) работи въз основата на списък на приоритетните действия на Пакта за стабилност, приет предварително и чрез консултации с участниците в Пакта, които действия да бъдат изпълнени през първата половина 2008 г. и приспособява методите за работа и структурите на Пакта за стабилност към нуждите на прехода към регионално управление, като осигурява съгласуваност и ефективно използване на ресурсите;

ж) улеснява изпълнението на прехода към регионално управление в съответствие със заключенията на регионалната кръгла маса за Югоизточна Европа от 30 май 2006 г. и за осъществяването на тази цел работи тясно с Процеса за сътрудничество в Югоизточна Европа, със Съвета за регионално сътрудничество и с неговия генерален секретар; специално внимание се отделя на създаването на Съвета за регионално сътрудничество и на неговия секретариат; особено се набляга на съгласуването на различните работни групи и инициативи на Пакта за стабилност;

з) Осигури гладко и навременно прехвърляне към генералния секретар на Съвета за регионално сътрудничество и закриването на оставащите административни функции на Пакта за стабилност.

Член 4

Специалният координатор сключва споразумение за финансиране с Комисията.

Член 5

Дейностите на специалния координатор са координирани с тези на генералния секретар на Съвета/Върховен представител за ОВППС, с председателството на Съвета и на Комисията, особено в рамките на неформалния консултативен комитет. На място се поддържат тесни контакти с председателството на Съвета, с Комисията, с ръководителите на мисии на държавите-членки, със специалните представители на Европейския съюз, както и със службата на Върховния представител в Босна и Херцеговина и с гражданската администрация на Обединените нации в Косово.

Член 6

Специалният координатор се отчита, когато е необходимо, пред Съвета и пред Комисията. Той продължава да осведомява редовно Европейския парламент за своите дейности.

Член 7

Настоящото решение влиза в сила от деня след публикуването му в Официален вестник на Европейския съюз .

Решението се прилага от 1 януари 2008 г. до 30 юни 2008 г.

Съставено в Брюксел,

За Съвета:

Председател

[1] OВ L 122, 24.5.2000 г., стp. 27. Регламент, последно изменен с Регламент (ЕО) № 2098/2003 на Съвета от 27 ноември 2003 г. (ОВ L 316, 29.11.2003 г. стр. 1).

[2] OВ L 351, 13.12.2006 г., стp. 19.